
REFERAT

privind aprobarea Regulamentului de funcţionare a sistemului de parcare a autovehiculelor în Municipiul Timisoara 

După anul 1990, numărul vehiculelor a crescut foarte mult, iar parcarea a devenit o problemă mare pentru fiecare posesor de vehicul, în particular în centrul orasului. 
Studiile de trafic evidenţiază creşterea semnificativă a valorilor de trafic, nu numai pe trama majoră, ci şi pe drumurile de legătură, cele de importanţă locală, care până acum nu au contat semnificativ în desfăşurarea traficului, ca elemente componente ale grafului asociat reţelei.

O analiză succintă a evoluţiei matricelor de trafic şi fluxuri de circulaţie făcută prin comparaţia rezultatelor a două studii de circulaţie realizate la distanţa a 10 ani, măsurători de trafic pe secţiuni de drumuri, etc, relevă faptul că valorile de trafic sau dublat raportate la anul 2000.

Din studii rezultă că un autoturism este în mişcare aproximativ 45 min/zi (valoare medie) în restul timpului acesta este staţionar. Astfel staţionările şi parcările în zonele centrale şi în cartierele de locuit au devenit tot mai dificile. Drept urmare traficul rutier dinamic şi cel staţionar (parcările şi staţionările) sunt într-o strânsă corelaţie cu interesele de deplasare şi cu reţeaua rutieră a oraşului (structură, stare, etc.).
Staţionările pe locuri permise sau în cele nepermise au ca şi consecinţe:

· reducerea la cel puţin jumătate a capacităţii de circulaţie a drumului;

· scăderea vitezei medii de deplasare pe graful asociat reţelei de drumuri;

· creşterea parcursului mediu de deplasare;

· reducerea vitezei medii de deplasare a mijloacelor de transport în comun.
Creşterea urbanizării, a densităţii populaţiei şi a mobilităţii acesteia conduce la apariţia unor noi probleme de ordin economic, ecologic şi de sănătate pentru oraşe şi locuitorii acestora, ca urmare a utilizării în mod excesiv a automobilelor, prin producerea de aglomerări şi poluare. Oportunitatea oferită cetăţenilor noilor state membre ale Uniunii Europene de a beneficia de automobile personale, precum şi accelerarea acestei tendinţe în urma investiţiilor străine în aceste ţări trebuie să fie compensate prin oferirea unor măsuri alternative cum este managementul mobilităţii.

Ţinând cont de aceste aspecte se impune aprobarea unui nou Regulament de funcţionare a sistemului de parcare a autovehiculelor în Municipiul Timisoara care să asigure eficient îndeplinirea tuturor obiectivelor pe care şi le propune un sistem de parcare şi de asemenea, să aibe efect direct sau indirect, asupra calitatii vietii si asupra calitatii mediului prin reducerea poluarii.
Propunerile de modificare şi completare vizează, în principal, măsuri imediate care sunt necesare pentru a stopa evoluţia unor fenomene. Aceste măsuri privesc modul în care se administrează locurile de staţionare prin mijloace curente şi au ca scop îmbunătăţirea situaţiei:

- reconfigurarea sistemului de parcare prin zonificarea acestuia pentru o mai bună administrare a locurilor de parcare existente pe raza municipiului si pentru crearea de venituri la bugetul local;
- modernizarea sistemului de plata pentru parcare prin SMS;
- utilizarea cât mai eficientă a locurilor de parcare existente;
- oferta de taxare prin mijloace moderne: telefonie mobilă;

- înăsprirea  legislaţiei locale privind parcările ilegale şi angrenarea în aplicarea acestora a Poliţiei Locale.
Pe strazile din centrul orasului, parcarea trebuie să fie administrată cu atenţie pentru a asigura un echilibru între cererea de parcare, vizibilitate şi confort. 
Facilităţile de parcare, indiferent de tip, trebuie să includă şi locuri de parcare rezervate persoanelor cu handicap.
În conformitate cu prevederile OG nr.71/2002 privind organizarea şi funcţionarea serviciilor publice de administrare a domeniului public şi privat de interes local, autorităţile administraţiei publice locale au iniţiativa şi adoptă hotărâri referitoare la dezvoltarea şi modernizarea infrastructurii edilitar-urbane existente. De asemenea, în baza art. 128 alin. (1) din OUG nr.195/2002 privind circulaţia pe drumurile publice, autorităţile administraţiei publice locale au obligaţia de a asigura desfăşurarea fluentă şi în siguranţă a circulaţiei rutiere şi au atribuţii în stabilirea reglementărilor referitoare la regimul de acces şi circulaţie, staţionare şi parcare pentru diferite categorii de vehicule.

Având în vedere faptul că Regulamentul de funcţionare a sistemului de parcare a autovehiculelor în sistem TELPARK în Municipiul Timişoara aprobat în anul 2004 a suferit modificări şi completări numeroase se impune aprobarea unui nou Regulament şi revocarea tuturor Hotărârilor de Consiliu Local de aprobare, respectiv de modificare şi completare. 
Conform noului Regulament de funcţionare a sistemului de parcare a autovehiculelor, Municipiul Timisoara a fost împărţit în trei zone tarifare – zona I roşie, zona II – galbenă şi zona III – albastră. Astfel, în funcţie de cele trei zone tarifare au fost stabilite tipuri de abonamente pentru fiecare zonă în parte,etc. de asemenea s-a schimbat denumirea sistemului din TELPARK în TIMPARK.
Pentru îmbunătăţirea serviciului de parcare în municipiul Timişoara, propunem:

· aprobarea unui nou Regulament de funcţionare a sistemului de parcare a autovehiculelor în Municipiul Timisoara conform Anexei;
· aprobarea tarifelor de parcare pentru anul 2013.

